Document ID: /roh_data/filtered/fineweb-2-filterrobots_roh.jsonl.gz/50080

Dir cumbat per pudair realisar in tunnel
En damain che in’ura cuntanschess ins Lucerna, sch’i dess in tunnel d’autos da Sedrun ad Amsteg. Il tunnel avess ina lunghezza da 12 kilometers e custass 1,8 milliardas francs. En tut intercurescha il studi, 11 variantas da tunnels che mainan da Tujetsch a Göschenen, Wassen ed Amsteg ubain da Mustér ad Amsteg.
Entant che las variantas dals tunnels da viafier custan pli pauc, numnadamain tranter 1 ed 1,5 milliardas, na vegn ins betg da reducir il temp da viadi sut in’ura ed era betg da cuntanscher ina valur economica uschè auta sco cun ils tunnels d’autos.
Las investiziuns dal tunnel na stattan betg en relaziun cun il niz da quel.
Per il tunnel d’auto proponì en il studi vegn quintà cun ina plivalur economica da 6 milliuns francs per onn. Tenor il planisader da traffic Frank Bruns che ha fatg il studi na stat l’investiziun betg en relaziun cun il niz. Ma el manegia era che las cifras pudessan daventar secundaras, sch’i dettia politichers che s’engaschian fitg ferm per il project e cumbattian tant tar il chantun sco er tar la confederaziun per questa colliaziun.
Idea na duai betg svanir en truclet
Frank Bruns cusseglia plitost d’impunder las forzas per meglierar quai ch’è avant maun u forsa schizunt per far reponderar la confederaziun il project da la Porta Alpina. Malgrà ch’il studi n’empermetta betg grondas schanzas per in tunnel da la Sursassiala vers la Svizra Centrala na vulan ils presidents da vischnanca betg metter l’idea en truclet. Sco il president da vischnanca da Mustér Francestg Cajacob ha ditg sesian ils presidents da las trais vischnancas da Tujetsch, Medel e Mustér ensemen per decider co vinavant.
Ina realisaziun d’in tal project dovra tenor Frank Bruns almain 15 onns a partir dal mument ch’il chantun e la confederaziun sustegnan il project.
RR novitads 06:00